《纪梦》
清代·张印

昨夕梦见姑，颜色如平居。娓娓无他嘱，似怜妇貌癯。

慎忽纵儿痴，刻苦宜诗书。女大理当嫁，教导宁区区。

尔夫本儒素，家人生计疏。服官三十载，今乃一椽无。

中馈端尔赖，语罢意不舒。一恸不自觉，醒来泪垂枯。

音声犹在耳，镫影何模糊。孝养苦无及，念此徒欷歔。

作者简介：张印，字月潭，潼关人。山东巡抚澧中女，闽县陕西布政使林寿图继室。有《茧窝遗诗》。